Fructele româneşti au început să apară în pieţe, dar preţul acestora e încă uşor exagerat, spun amatorii de trufandale. În urmă cu câteva zile, Mişu, un vierme în vârstă de 12 zile din judeţul Vâlcea, a vândut în piaţa Domenii cireaşa în care locuia, iar cu banii obţinuţi şi-a cumpărat un apartament de 3 camere într-un cartier select al Capitalei.



„Am un prieten care se pricepe la imobiliare. Eu mă gândeam să mai ţin cireaşa, dar el mi-a spus că e momentul să vând. Într-un fel, nu regret, presimt şi eu că o să plesnească bula asta fructiferă”, spune viermele. „Nu vă spun exact cât am luat pe cireaşă, dar a fost suficient ca să-mi iau un apartament OK într-un bloc nou, cu lift şi vecini civilizaţi. Pentru copii, mai mult, că eu mă simţeam bine şi în cireaşă sau măr, la ţară.”

„Restul banilor i-am pus deoparte, poate reuşesc să pun pe picioare o mică afacere. Ceva online, care să nu presupună contact direct cu oamenii, fiindcă mulţi încă au prejudecăţi”, recunoaşte micul nevertebrat.